Ռուբեն Մամուլյանը Շեքսպիրով հրապուրվել է դեռևս պատանեկության շրջանում: Բայց երբ վերջապես կարդացել էր "Համլետը" անգլերենով, նրան հասկանալի էր եղել ողբերգության տեքստի միայն կեսը: Իր անհաջողությունը նա վերագրել էր անգլերենի ոչ կատարյալ իմացությանը: Բայց հետագայում, երբ կատարելագործել էր իր անգլերենն այնքան, որ կարող էր կարդալ մյուս մեծ գրողների գրքերը, շեքսպիրյան բառերի մեծամասնությունն, այնուամենայնիվ, նրան մնաց անհասկանալի: Ուսումնասիրելով շեքսպիրյան տարբեր հրատարակությունների պիեսների ծանոթագրությունները և տարբեր երկրների շեքսպիրագետների գրքերն ու հոդվածները` Մամուլյանը հանդգնեց փոփոխության ենթարկել Շեքսպիրի ՙՀամլետ՚ ողբերգության տեքստը, որն անփոփոխ էր երեքուկես դար: Աշխատելու ընթացքում Մամուլյանը ժամանակակից անգլերենի թարգմանեց մոտ 2000 բառ, որոնք արդեն կորցրել էին իրենց սկզբնական իմաստը: Նա նորից գրեց մոտ 100 նախադասություն, վերացրեց համարյա 510-ը, փոխեց որոշ բառերի ուղղագրությունը, ինչպես նաև որոշ դեպքերում ուղղեց պիեսի կետադրությունը: Եվ 1965 թ. Լոս Անջելեսում հրապարակվեց Ռ. Մամուլյանի "Շեքսպիրի Համլետը: Մի նոր մեկնակերպ" գիրքը` հարուցելով ընթերցասեր Ամերիկայի հետաքրքրությունը: Մամուլյանը կարծում է, որ ոչ ոք չի փորձել խմբագրել Շեքսպիրին` նրա նկատմամբ տածած պատկառանքի պատճառով: Իսկ ինքը ձեռնարկել է այդ գործին, քանի որ չէր կարող անտարբեր նայել, թե ինչպես է պիեսը աղարտվում հնաբանությունների և շատ այլ ավելորդաբանությունների առատությունից: